Flóttafólki frá Úkraínu fjölgar hratt. Í morgun höfðu fimmtíu og sex komið hingað til lands frá því að Rússar réðust inn í Úkraínu. Eitt stærsta vandamálið sem við blasir er skortur á húsnæði. ASÍ hvetur aðildarfélög sín til að hlaupa undir bagga og stjórnvöld eru að hefja viðræður við Samband íslenskra sveitarfélaga.
Stíf fundahöld voru í félagsmálaráðuneytinu um helgina við undirbúning komu flóttamanna frá Úkraínu. Enginn veit hve margir þeir verða. Þrjú sveitarfélög eru með samninga við ríkið um móttöku flóttamanna. Stefán Vagn Stefánsson formaður flóttamannanefndar sagði í fréttum í gær að fleiri sveitarfélög þyrftu að koma að verkefninu. Aldís Hafsteinsdóttir er formaður Sambands íslenskra sveitarfélaga.
Já þær viðræður eru að hefjast. Ég á von á því að okkar fólk muni funda með ráðuneytismönnum í dag eða á morgun til að fara af stað í þetta ferli.
Ljóst er að mótttaka flóttamanna kemur til með að kosta sveitarfélögin töluverðar fjárhæðir.
Ég held að allir geri sér grein fyrir því að stærstur hluti þess fjármagns sem ríkið setur í þennan málaflokk muni renna til sveitarfélaganna til þess að veita þessu fólki þá þjónustu sem við viljum gefa þeim.
Á fundi miðstjórnar ASÍ í síðustu viku hvatti sambandið aðildarfélög sín til að leggja til húsnæði hafi þau tök á.
Alþýðusambandið sjálft er ekki með neitt húsnæði en aðildarfélögin eiga mikið af orlofshúsnæði. Þar á meðal eru heilu byggðirnar sem félög eiga í sameiningu og hafa byggt upp.
Það er nóg til af húsnæði í landinu þannig séð en það er í höndum félaganna sjálfra hvað þau geta lagt fram og hvort þau geti lagt eitthvað fram.
Félags- og vinnumálaráðherra hefur skipað sérstakt aðgerðarteymi sem ætlað er að skipuleggja móttöku flóttafólks. Þar verða fulltrúa margra ráðuneyta. Gylfi Þór Þorsteinsson sem gegnt hefur starfi forstöðumanns farsóttarhúsa fer fyrir hópnum.

Það sem af er ári hafa rúmlega 300 manns sótt um hæli hér á landi þar af 56 frá Úkraínu. Stjórnvöld ræða við Samband íslenskra sveitarfélaga um móttöku á flóttafólki.